- PSALM
- <
- 105
- >

105
God Ac Mwet Lal
(Sie Chronicle 16:8–22)
1 Sang kulo nu sin LEUM GOD, ac fahkak fulat lal,
Fahkak orekma lal nu sin mutanfahl uh.
2 On ac kaksakin LEUM GOD,
Fahkak orekma wolana ma El orala.
3 Kut in engan lah kut ma lal,
Lela mwet nukewa su alu nu sel in arulana engan.
4 Ngetak nu sin LEUM GOD tuh Elan kasrekowos,
Alu nu sel pacl e nukewa.
5 Esam orekma sakirik El orala;
Mwenmen lal, oayapa nununku lal su El fahkla.
6 Kowos fwil natul Abraham, mwet kulansap lal,
Ac tulik natul Jacob, mwet sulosolla lun God.
7 LEUM GOD El God lasr,
Ma sap lal ma nu sin faclu nufon.
8 El fah karinganang wuleang lal ma pahtpat —
El oru wulela lal tuh in ma nu sin sie tausin fwil,
9 Aok, wuleang su El oakiya inmasrlol ac Abraham,
Ac wulela lal nu sel Isaac.Gen 12:7; 17:8; Gen 26:3
10 LEUM GOD El orala sie wulela yorol Jacob,
Sie wulela su fah oan ma pahtpat.105:10–11; Gen 28:13
11 El fahk, “Nga ac fah asot facl Canaan nu sum.
Ac fah mwe usru lom sifacna.”
12 Mwet lun God elos mwet na pu,
Elos tuh mwetsac in facl Canaan.
13 Elos forfor liki sie facl nu ke sie pac facl —
Liki sie tokosrai nu ke sie pacna tokosrai.
14 Tuh God El tia lela kutena mwet in akkeokyalos,
El karinganulos ke El fahk nu sin tokosra saya,105:14–15; Gen 20:3–7
15 “Nik kowos aklokoalokye mwet kulansap sulosolla luk;
Nik kowos kahlye mwet palu luk.”
16 LEUM GOD el supwama sracl nu fin acn selos
Ac eisla ma nalos nukewa.Gen 41:53–57
17 Tusruktu El supwala sie mukul meet lukelos;
Joseph, su kukakinyukla el tuh elan sie mwet kohs.Gen 37:28; 45:5
18 Nial kapiri ke sein,
Ac osra raunela inkwawal105:18–19; Gen 39:20—40:23
19 Nwe ke kas lal akpwayeyuk.
Kas lun LEUM GOD ma Joseph el fahkak akpwayeyuk.
20 Na tokosra lun Egypt el tulalla,
Aok, mwet kol lun mutunfacl sac el aksukosokyalla.Gen 41:14
21 Tokosra el sang tuh elan kol mwet nukewa in facl sac,
Ac elan leum fin acn nukewa lal — Gen 41:39–41
22 El ku in sapsap nu sin mwet pwapa lun tokosra,
Ac luti mwet kasru lal ke lalmwetmet.
23 Tok, Jacob el som nu Egypt,
Ac muta in acn we.Gen 46:6; Gen 47:11
24 LEUM GOD El sang tulik puspis nu sin mwet lal,
Ac oru elos in ku liki mwet lokoalok lalos.105:24–25; Exo 1:7–14
25 God El oru mwet Egypt in srunga mwet lal
Ac elos in akkolukye ac aklalfonye mwet kulansap lal inge.
26 Na God El supwalla Moses, su mwet kulansap lal,
Oayapa Aaron, su el sulela.Exo 3:1—4:17
27 Elos oru orekma kulana lun God
Ac orala mwenmen in acn Egypt.
28 God El supwala lohsr nu fin acn Egypt,
Tusruktu mwet Egypt elos tiana akos sap lun God.Exo 10:21–23
29 El ekulla infacl lalos nu ke srah
Ac onela ik nukewa.Exo 7:17–21
30 Facl selos sessesla ke frog;
Finne inkul fulat lun tokosra, nwanala pac kac.Exo 8:1–6
31 God El kaskas, na kain in loang puspis ac won srisrik ngalngul rirme,
Ac nwakla facl sac nufon.Exo 8:20–24; Exo 8:16–17
32 El tulokinya af uh,
A El supwama af yohk kosra oayapa sarom nu fin facl selos.105:32–33; Exo 9:22–25
33 El kunausla ima grape ac sak fig
Ac koteya sak nukewa yen selos.
34 El sap na, ac won locust tuku,
Puslana, tia ku in oaoala.105:34–35; Exo 10:12–15
35 Elos kangla kain in sak nukewa in facl sac,
Ac fokinsak nukewa.
36 El uniya wounse mukul
In sou nukewa lun mwet Egypt.Exo 12:29
37 Na El kolla mwet Israel liki facl sac;
Elos us gold ac silver,
Ac elos nukewa ku na, ac wo finsroa.105:37–38; Exo 12:33–36
38 Mwet Egypt elos sangeng selos
Ac engan lah elos som lukelos.
39 God El asroelik sie pukunyeng in sonelosi,
Ac sie e in tololos ke fong.Exo 13:21–22
40 Elos siyuk, ac El supwama won quail;
El kitalos inkusrao me, tuh elos in kihp.Exo 16:2–15
41 El ikaselik sie eot, ac kof uh kahkme;
Sororla pac nu yen mwesis oana soko infacl.Exo 17:1–7; Oek 20:2–13
42 El esam wulela mutal lal
Nu sel Abraham, mwet kulansap lal.
43 Ouinge El kolla mwet sulela lal,
Ac elos on ac sasa ke engan.
44 El sang nu selos acn sin mutanfahl saya
Oayapa ima pac lalos,Jos 11:16–23
45 Tuh mwet lal in akos ma sap lal
Ac karingin sap lal nukewa.
Kaksakin LEUM GOD!

- PSALM
- <
- 105
- >

105:9 Gen 12:7; 17:8; Gen 26:3

105:10 105:10–11; Gen 28:13

105:14 105:14–15; Gen 20:3–7

105:16 Gen 41:53–57

105:17 Gen 37:28; 45:5

105:18 105:18–19; Gen 39:20—40:23

105:20 Gen 41:14

105:21 Gen 41:39–41

105:23 Gen 46:6; Gen 47:11

105:24 105:24–25; Exo 1:7–14

105:26 Exo 3:1—4:17

105:28 Exo 10:21–23

105:29 Exo 7:17–21

105:30 Exo 8:1–6

105:31 Exo 8:20–24; Exo 8:16–17

105:32 105:32–33; Exo 9:22–25

105:34 105:34–35; Exo 10:12–15

105:36 Exo 12:29

105:37 105:37–38; Exo 12:33–36

105:39 Exo 13:21–22

105:40 Exo 16:2–15

105:41 Exo 17:1–7; Oek 20:2–13

105:44 Jos 11:16–23

Public Domain